REGULAMENTUL (CE) NR. 479/2007 AL COMISIEI
din 27 aprilie 2007
de modificare a Regulamentului (CE) nr. 2076/2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a Regulamentelor (CE) nr. 853/2004 și (CE) nr. 854/2004
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 16,
întrucât:
(1)
Regulamentul (CE) nr. 2076/2005 al Comisiei (3) stabilește dispoziții tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului.
(2)
Articolul 6 din Regulamentul (CE) nr. 2074/2005 al Comisiei (4) prevede modele de certificat de sănătate animală pentru importurile anumitor produse de origine animală în sensul Regulamentului (CE) nr. 853/2004. Aceste produse sunt stabilite în anexa VI la Regulamentul (CE) nr. 2074/2005 și cuprind pulpe de broască și melci, gelatină, colagen, produse pescărești, moluște bivalve vii, precum și miere și alte produse apicole.
(3)
Articolul 7 alineatul (4) din Regulamentul (CE) nr. 2076/2005 prevede o derogare de la anexa VI la Regulamentul (CE) nr. 2074/2005 pentru produsele menționate în acea anexă și care pot fi importate în Comunitate până la 1 mai 2007. Certificatele de import relevante ale acestor produse au fost emise în conformitate cu normele comunitare armonizate aflate în vigoare înainte de 1 ianuarie 2006, după caz, și în conformitate cu normele naționale puse în aplicare de statele membre înainte de această dată, în alte cazuri.
(4)
În vederea evitării perturbării comerțului și a oricăror dificultăți administrative la punctele de intrare în Comunitate datorită adaptării întârziate a sistemului de certificare a țărilor terțe la noul regim de certificare introdus prin Regulamentul (CE) nr. 2074/2005, utilizarea certificatelor emise în temeiul regimului de certificare anterior și semnate înainte de 1 mai 2007 trebuie permisă și după 1 mai 2007 până la 30 iunie 2007 pentru importurile în Comunitate ale produselor stabilite în anexa VI la regulamentul menționat anterior.
(5)
Uleiul de pește este inclus în definiția produselor pescărești. În anexa III la Regulamentul (CE) nr. 853/2004 s-au stabilit cerințe specifice cu privire la producția și introducerea pe piață a uleiului de pește pentru consumul uman. Cu toate acestea, articolul 7 alineatul (3) din Regulamentul (CE) nr. 2076/2005 prevede o derogare de la anexa menționată anterior, până la 31 octombrie 2007, pentru unitățile din țările terțe care produc ulei de pește destinat consumului uman. Prin urmare, trebuie prevăzute dispoziții tranzitorii până la 31 decembrie 2007 pentru autorizarea importului în Comunitate a acestor produse însoțite de certificate emise în conformitate cu normele naționale aplicabile înainte de intrarea în vigoare a Regulamentului (CE) nr. 1664/2006 al Comisiei.
(6)
Articolul 17 din Regulamentul (CE) nr. 2076/2005 permite anumitor țări terțe, care nu au fost supuse încă controlului comunitar, exportul în Comunitate de moluște bivalve vii și produse pescărești, în anumite condiții. Aceste produse trebuie să fie însoțite de modelele de certificat de sănătate stabilite de Deciziile 95/328/CE (5) și 96/333/CE (6) ale Comisiei, care conțin numai atestarea privind aspectele referitoare la sănătatea publică. În scopul sănătății animale, aceste modele de certificat de sănătate trebuie suplimentate cu certificatele introduse prin Regulamentul (CE) nr. 2074/2005, care cuprind atât aspecte referitoare la sănătatea publică, cât și la cea animală. Prin urmare, din motive de claritate și certitudine juridică și în vederea reducerii sarcinii administrative, este necesar să se facă referire numai la certificatele introduse prin Regulamentul (CE) nr. 2074/2005.
(7)
Regulamentul (CE) nr. 2076/2005 trebuie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 2076/2005 se modifică după cum urmează:
1.
La articolul 7, alineatul (4) se înlocuiește cu următorul text:
„(4) Prin derogare de la anexa VI la Regulamentul (CE) 2074/2005:
(a)
produsele menționate în această anexă, pentru care s-a emis un certificat în conformitate cu normele comunitare armonizate aflate în vigoare înainte de 1 ianuarie 2006, după caz, și în conformitate cu normele naționale puse în aplicare de statele membre înainte de această dată în alte cazuri, completat și semnat înainte de 1 mai 2007, pot fi importate în Comunitate până la 30 iunie 2007;
(b)
uleiul de pește, pentru care s-a emis un certificat în conformitate cu normele naționale aplicabile înainte de intrarea în vigoare a Regulamentului (CE) nr. 2074/2005 al Comisiei, completat și semnat înainte de 31 octombrie 2007, poate fi importat în Comunitate până la 31 decembrie 2007.”
2.
La articolul 17 alineatul (2), litera (b) se înlocuiește cu următorul text:
„(b)
Autoritatea competentă a statului membru importator trebuie să asigure că aceste produse importate sunt comercializate numai pe propria piață internă sau pe piețe interne care permit aceleași importuri; și”
3.
La articolul 17 alineatul (2) se adaugă următoarea literă (c):
„(c)
Autoritatea competentă a țării sau a teritoriului terț ia măsurile necesare pentru a se asigura că aceste produse importate sunt însoțite, începând cu 31 octombrie 2007, de modelele de certificate de sănătate stabilite în anexa VI la Regulamentul (CE) nr. 2074/2005.
Cu toate acestea, aceste produse, pentru care s-a emis un certificat completat și semnat în conformitate cu normele naționale aplicabile înainte de 31 octombrie 2007, pot fi importate în Comunitate până la 31 decembrie 2007.”
Articolul 2
Prezentul regulament intră în vigoare la 1 mai 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 aprilie 2007.